BEGRUNDELSE

1. BAGGRUND FOR FORSLAGET

Den regionale konvention om pan-Euro-Middelhavsregler for præferenceoprindelse[1] ("konventionen") fastsætter bestemmelser om oprindelsen for varer, der handles med under relevante aftaler indgået af de kontraherende parter.

Artikel 5, stk. 1, i konventionen fastsætter, at en tredjepart kan blive kontraherende part i konventionen, såfremt kandidatlandet eller -territoriet har en frihandelsaftale, som indeholder præferenceoprindelsesregler, i kraft med mindst én af de kontraherende parter. Konventionens artikel 2, stk. 2, fastsætter, at "tredjepart" i denne konvention er at forstå som ethvert naboland eller -territorium, som ikke er kontraherende part.

Republikken Moldova indgav den 17. juli 2013 en skriftlig anmodning om at blive part i konventionen til depositaren for denne konvention (generalsekretariatet for Rådet for Den Europæiske Union).

Republikken Moldova anførte i sin anmodning, at den er part i den centraleuropæiske frihandelsaftale mellem Albanien, Bosnien-Hercegovina, Den Tidligere Jugoslaviske Republik Makedonien, Republikken Moldova, Montenegro, Serbien og Kosovo[2]. Republikken Moldova har derfor en frihandelsaftale i kraft med seks kontraherende parter i konventionen og opfylder den betingelse, der er fastsat i konventionens artikel 5, stk. 1, for at blive kontraherende part. Republikken Moldova anførte i sin anmodning også, at tiltrædelsen af konventionen var et tilsagn, der var givet i forbindelse med forhandlingerne om en dybtgående og omfattende frihandelsaftale med EU[3], og at den for nyligt havde afsluttet forhandlinger om en frihandelsaftale med Tyrkiet.

Anmodningen bør derfor forelægges for Det Blandede Udvalg under konventionen, jf. artikel 4, stk. 3, litra b), heri, med henblik på at vedtage en afgørelse om en opfordring til Republikken Moldova om at tiltræde konventionen. Den holdning, der skal indtages af EU i Det Blandede Udvalg, bør fastlægges af Rådet.

Ifølge Kommissionen kræver Republikken Moldovas tiltrædelse ingen overgangsforanstaltninger, jf. artikel 4, stk. 3, litra c), i konventionen.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Konventionens kontraherende parter blev informeret om denne anmodning på mødet i Det Blandede Udvalg under konventionen den 29. oktober 2013.

Der har ikke været behov for ekstern ekspertbistand. Det har desuden ikke været nødvendigt at gennemføre en konsekvensanalyse, da en tredjeparts tiltrædelse af konventionen kun er underlagt den betingelse, at den har en frihandelsaftale i kraft med mindst én af konventionens kontraherende parter.

3. JURIDISKE ASPEKTER AF FORSLAGET

Retsgrundlaget for Rådets afgørelse er artikel 207, stk. 4, første afsnit, sammenholdt med artikel 218, stk. 9, i traktaten om Den Europæiske Unions funktionsmåde.

Forslaget henhører under Den Europæiske Unions enekompetence. Subsidiaritetsprincippet finder derfor ikke anvendelse.

Foreslået reguleringsmiddel: rådsafgørelse.

2014/0058 (NLE)

Forslag til

RÅDETS AFGØRELSE

om den holdning, der på Den Europæiske Unions vegne skal indtages i Det Blandede Udvalg, som er nedsat ved den regionale konvention om pan-Euro-Middelhavsregler for præferenceoprindelse, hvad angår Republikken Moldovas anmodning om at blive kontraherende part i denne konvention

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,

under henvisning til den regionale konvention om pan-Euro-Middelhavsregler for præferenceoprindelse[4],

under henvisning til forslag fra Europa-Kommissionen, og

ud fra følgende betragtninger:

(1) Den regionale konvention om pan-Euro-Middelhavsregler for præferenceoprindelse ("konventionen") trådte i kraft den 1. december 2012.

(2) Artikel 5, stk. 1, i konventionen fastsætter, at en tredjepart kan blive kontraherende part i konventionen, såfremt kandidatlandet eller -territoriet har en frihandelsaftale, som indeholder præferenceoprindelsesregler, i kraft med mindst én af de kontraherende parter.

(3) Republikken Moldova indgav den 17. juli 2013 en skriftlig anmodning om tiltrædelse af konventionen til depositaren for denne konvention.

(4) Republikken Moldova er part i den centraleuropæiske frihandelsaftale mellem Albanien, Bosnien-Hercegovina, Den Tidligere Jugoslaviske Republik Makedonien, Republikken Moldova, Montenegro, Serbien og Kosovo[5]. Republikken Moldova har derfor en frihandelsaftale i kraft med seks kontraherende parter i konventionen og opfylder den betingelse, der er fastsat i konventionens artikel 5, stk. 1, for at blive kontraherende part.

(5) I henhold til artikel 4, stk. 3, litra b), i konventionen træffer Det Blandede Udvalg afgørelse om at opfordre tredjeparter til at tiltræde konventionen.

(6) Unionens holdning i Det Blandede Udvalg bør være at stemme for en afgørelse om at opfordre Republikken Moldova til at tiltræde konventionen —

VEDTAGET DENNE AFGØRELSE:

Artikel 1

Den holdning, der skal indtages af Den Europæiske Union i Det Blandede Udvalg under den regionale konvention om pan-Euro-Middelhavsregler for præferenceoprindelse, hvad angår Republikken Moldovas anmodning om at blive kontraherende part i konventionen, baseres på Det Blandede Udvalgs udkast til afgørelse, som er knyttet til denne afgørelse.

Unionens repræsentanter i Det Blandede Udvalg kan vedtage mindre ændringer af udkastet til afgørelse, uden at Rådet vedtager yderligere afgørelser.

Artikel 2

Udvalgets afgørelse offentliggøres efter vedtagelsen i Den Europæiske Unions Tidende.

Udfærdiget i Bruxelles, den […].

På Rådets vegne

Formand

[1] EUT L 54 af 26.2.2013, s. 4.

[2] Denne betegnelse indebærer ingen stillingtagen til Kosovos status, og den er i overensstemmelse med FN's Sikkerhedsråds resolution 1244 og Den Internationale Domstols udtalelse om Kosovos uafhængighedserklæring.

[3] Den dybtgående og omfattende frihandelsaftale blev paraferet under det østlige partnerskabs topmøde i Vilnius den 28.-29. november 2013.

[4] EUT L 54 af 26.2.2013, s. 4.

[5] Denne betegnelse indebærer ingen stillingtagen til Kosovos status, og den er i overensstemmelse med FN's Sikkerhedsråds resolution 1244 og Den Internationale Domstols udtalelse om Kosovos uafhængighedserklæring.

BILAG

Udkast AFGØRELSE TRUFFET AF DET BLANDEDE UDVALG UNDER DEN REGIONALE KONVENTION om pan-Euro-Middelhavsregler for præferenceoprindelse

Nr. 1

af [21. maj 2014]

hvad angår Republikken Moldovas anmodning om at blive kontraherende part i den regionale konvention om pan-Euro-Middelhavsregler for præferenceoprindelse

Det Blandede Udvalg har —

under henvisning til den regionale konvention om pan-Euro-Middelhavsregler for præferenceoprindelse[1], i det følgende "konventionen", og

ud fra følgende betragtninger:

(1) Artikel 5, stk. 1, i konventionen fastsætter, at en tredjepart kan blive kontraherende part i konventionen, såfremt kandidatlandet eller -territoriet har en frihandelsaftale, som indeholder præferenceoprindelsesregler, i kraft med mindst én af de kontraherende parter.

(2) Republikken Moldova indgav den 17. juli 2013 en skriftlig anmodning om tiltrædelse af konventionen til depositaren for denne konvention.

(3) Republikken Moldova er medlem af den centraleuropæiske frihandelsaftale mellem Albanien, Bosnien-Hercegovina, Den Tidligere Jugoslaviske Republik Makedonien, Republikken Moldova, Montenegro, Serbien og Kosovo[2]. Republikken Moldova har derfor en frihandelsaftale i kraft med seks kontraherende parter i konventionen og opfylder den betingelse, der er fastsat i konventionens artikel 5, stk. 1, for at blive kontraherende part.

(4) I henhold til artikel 4, stk. 3, litra b), i konventionen træffer Det Blandede Udvalg afgørelse om at opfordre tredjeparter til at tiltræde konventionen —

VEDTAGET DENNE AFGØRELSE:

Artikel 1

Republikken Moldova opfordres til at tiltræde den regionale konvention om pan-euro-Middelhavsregler for præferenceoprindelse.

Artikel 2

Denne afgørelse træder i kraft på dagen for vedtagelsen.

Udfærdiget i Bruxelles,

På Det Blandede Udvalgs vegne

Formanden

[1] EUT L 54 af 26.2.2013, s. 4.

[2] Denne betegnelse indebærer ingen stillingtagen til Kosovos status, og den er i overensstemmelse med FN's Sikkerhedsråds resolution 1244 og Den Internationale Domstols udtalelse om Kosovos uafhængighedserklæring.